**Mesto Senec** **vyhlasuje verejnú neanonymnú súťaž v zmysle § 847 – 849 Občianskeho zákonníka**

**na logo, vizuálny štýl a zalomenie mestských novín Senčan.**

**Vyhlasovateľ súťaže:** Mesto Senec

zastúpený Ing. Dušanom Badinským – primátorom mesta

Mierové námestie č. 8

903 01 Senec

IČO: 00 305 065

(ďalej len „vyhlasovateľ“)

**Odborným garantom súťaže je:**

Slovenské centrum dizajnu

Jakubovo nám. 12

P.O.BOX 131

814 99 Bratislava

Cieľom súťaže je vytvoriť nový grafický dizajn mestských novín Senčan a ich novú titulku (logo novín) vrátane nového logotypu a typografie novín.

Predmetom súťaže je navrhnúť novú modernú titulku, ktorá by korešpondovala s novým dizajnom novín. Vytvoriť šablónu jednotlivých stránok, objektových, odstavcových a znakových štýlov a výber vhodných farieb.

Zmena štruktúry, obsahu listu a vizuálnej podoby dizajnu novín by mala zodpovedať meniacim sa podmienkam v mediálnej sfére. Dizajn je neoddeliteľnou súčasťou charakteru novín, jeho grafická úprava by mala čitateľom uľahčiť príjem informácií, prilákať pozornosť čitateľov a inzerentov.

**Typ súťaže a termín jej vypísania:**

Verejná neanonymná súťaž pre profesionálnych grafických dizajnérov, grafické štúdiá a študentov súvisiacich odborov. Do verejnej súťaže sa môže prihlásiť právnická osoba alebo fyzická osoba, ktorá splní podmienky súťaže. V prípade účasti právnických osôb musí byť uvedený autor na súťažnom návrhu.

**Súťaž je vypísaná dňa: 02.09.2019**

**Uzávierka prihlášok: 30.09.2019**

**Vyhodnotenie súťaže najneskôr do: 14.10.2019**

Výhra: Vyhlasovateľ verejnej neanonymnej súťaže sa zaväzuje autorovi víťazného návrhu zaplatiť finančnú odmenu vo výške 2 000 €.

Finančná odmena bude víťazovi vyplatená do 30 dní od vyhlásenia výsledkov súťaže. Finančná odmena bude vyplatená po zabezpečení finančných prostriedkov a to vykonaním presunov finančných prostriedkov v rámci schváleného rozpočtu – pripravovaná zmena rozpočtu na MsZ 23.10.2019.

Vyhlasovateľ súťaže si vyhradzuje právo nevyhodnotiť na odporúčanie odbornej komisie žiadny z návrhov ako víťazný.

**Atribúty, ktoré by mal návrh nového grafického dizajnu spĺňať:**

* moderné, prehľadné zalomenie
* variabilita
* použiteľnosť v redakčnom systéme InDesign
* Čitateľnosť – použiť typografiu, ktorá je čistá, jednoduchá a čitateľná
* Prehľadnosť – poskytnúť navigačné prvky, ktoré privedú čitateľa k žiadanému obsahu za najkratší možný čas
* Vizuálna príťažlivosť – opticky upraviť kvalitný obsah, aby bol príťažlivo spracovaný
* Navrhnúť niekoľko typov pre novinovú inzerciu

**Ďalšie podmienky:**

* **nový vizuál má byť moderný, dynamický a prehľadný**
* **navýšenie počtu strán na 24**
* **veľkosť A4**
* **štandardné typografické prvky pre články: titulok, perex, v prípade väčšieho rozsahu medzititulky, uvedeného autora textu**
* **fotografie s popiskami a uvedením autora**
* **Redakčná rada odporúča zmenu kvality papiera – matný lak, 60-80 g**
* **riešenie má poskytovať variabilitu zalomenia v jednom, vo dvoch, aj v troch stĺpcoch textu, aby bolo možné použiť fotografie výškové i šírkové**
* **použité písmo – ľahko čitateľné, musí obsahovať diakritiku slovenského jazyka, v texte je preferovaný pätkový font písma.**

Optimálne je použiť maximálne 3 fonty písma na jednej strane nasledovným spôsobom:

* nadpis – titulkové písmo, výrazný, najväčší font
* perex – úvodný odstavec – zvýraznený napríklad kurzívou
* bežný text – základný rez písma, dobre čitateľný, veľkosť minimálne 9

logotyp – mal by byť jednoduchý, pútavý a v súlade s charakterom novín

naplno využiť možnosti InDesign – program v ktorom redakcia pracuje

**jasná typografická osnova pre jednotlivé typy strán a rubriky**

**Podmienky zaradenia a prihlasovanie do súťaže:**

Účastník doručí na adresu Mesto Senec – Mestský úrad, Mierové námestie č. 8, Senec 903 01 podpísanú prihlášku a súťažné návrhy do termínu uzávierky súťaže, t. j., najneskôr do: 30.09.2019

Prihlášku je možné odoslať aj prostredníctvom mailovej pošty na adresu: jankovicsovac@senec.sk

Podpisom a zaslaním prihlášky účastník potvrdzuje súhlas s podmienkami súťaže, so spôsobom prezentácie a vystavenia, ako i s použitím osobných údajov pre potreby súťaže a sprievodných aktivít.

Prihlášky a text súťažných podmienok sú k dispozícii na nasledujúcich adresách:

www.senec.sk

Kontaktnou osobou pre súťaž a doručovanie návrhov je : Mgr. Cyntia Jankovicsová (Referent VO a legislatívy)

K adrese odosielateľa súťažiaci uvedie text: Súťaž Senčan.

**Podmienky predloženia návrhov:**

Každý z účastníkov súťaže môže predložiť maximálne tri návrhy.

Súťažné návrhy musia byť povinne spracované a doručené do uzávierky súťaže v tomto rozsahu:

Logotyp

Typografický manuál

Maketa (prototyp novín)

Návrh grafického členenia jednotlivých strán podľa zadaných špecifikácií

Vyhlasovateľ súťaže dodá všetkým prihláseným záujemcom potrebné podklady v rovnakom rozsahu

Návrh musí byť presne označený predkladateľom (identifikačné údaje autora).

Súťažné návrhy je potrebné doručiť v tlačenej forme a musia byť v jednotnom formáte A4.

Tiež je potrebné priložiť ich v elektronickej podobe na CD, DVD nosiči alebo na USB kľúči.

Bez uvedených náležitostí nebude návrh akceptovaný.

**Porota**

Všetky doručené návrhy vyhodnotí 5 členná odborná porota v zložení:

2 grafickí dizajnéri: odporučí odborný garant súťaže  
zástupcovia mesta: primátor mesta, šéfredaktor mestských novín, predseda redakčnej rady,

Členovia poroty a zástupcovia vyhlasovateľa nesmú byť účastníkmi súťaže.

Porota posúdi návrhy bezprostredne po uzávierke súťaže a víťazné návrhy vyhodnotí do : 14.10.2019

**Kritériá hodnotenia:**

* **vizuálna atraktívnosť, pútavosť**
* prehľadnosť
* významová zrozumiteľnosť a funkčnosť
* jednoduchosť následnej technickej realizácie
* úroveň výtvarného spracovania
* jednoduchá reprodukovateľnosť

**Zverejnenie výsledkov súťaže**

O výsledku súťaže budú účastníci informovaní najneskôr do 30 dní po ukončení práce komisie. Vyhlasovateľ si vyhradzuje právo informačného embarga pre médiá až do termínu verejného vyhlásenia výsledkov súťaže.

Výsledky súťaže budú zverejnené 17.10.2019 na internetovej stránke [www.senec.sk](http://www.senec.sk) . Organizátori si vyhradzujú právo zverejniť aj nevíťazné návrhy.

**Vrátenie súťažných návrhov**

Po vyhlásení výsledkov môžu súťažiaci písomne požiadať vyhlasovateľa o vrátenie všetkých nimi predložených návrhov. Vyhlasovateľ sa zaväzuje vrátiť súťažiacemu všetky ním predložené návrhy po skončení výberového konania. Ak však súťažiaci o vrátenie návrhov nepožiada do 30 dní od vyhlásenia výsledkov, nie je vyhlasovateľ povinný mu ich po tomto termíne vrátiť.

**Záverečné ustanovenia**

Právnu ochranu diel zaslaných do súťaže organizátori nezabezpečujú.

Originály súťažných prác poisťuje v prípade potreby každý účastník na vlastné náklady.

Vyhlasovateľ súťaže sa zaväzuje dodržiavať ustanovenia Nariadenia GDPR a platného zákona o Ochrane osobných údajov. S osobnými údajmi súťažiacich budú prichádzať do kontaktu iba poverené osoby a po skončení súťaže a vyhlásení výsledkov budú všetky získané osobné údaje znehodnotené podľa príslušných platných predpisov.

Za účasť v súťaži ani za predloženie súťažného návrhu nevzniká nárok na žiadnu odplatu účastníkovi súťaže.

**Autorské práva:**

Organizátori sa zaväzujú, že v súlade so zákonom č. 185/2015 Z. z. Autorský zákon, nezneužijú žiadny zo súťažných návrhov pre svoje účely.

Do súťaže môžu byť prihlásené iba také návrhy, ktorých autorské práva vlastní prihlasovateľ a zároveň neporušujú autorské práva iných autorov. Ak vyhlasovateľ zistí, že boli porušené autorské práva iných osôb, vyhradzuje si právo vyradiť zo súťaže takýto podaný návrh.

Odstúpenie autorských práv v prospech vyhlasovateľa bude riešené licenčnou zmluvou s víťazom súťaže. V licenčnej zmluve víťaz udelí vyhlasovateľovi súhlas na použitie súťažného návrhu udelením nevýhradnej licencie v súlade so zákonom č. 185/2015 Z. z. autorský zákon v znení neskorších predpisov.

Na základe licenčnej zmluvy s autorom víťazného návrhu sa vyhlasovateľ stane vlastníkom predmetu, prostredníctvom ktorého je autorské dielo vyjadrené.

Autor víťazného návrhu udelí vyhlasovateľovi licenciu na bezodplatné použitie diela.

Vyhlasovateľ sa zaväzuje, že víťazný návrh využije len na definovaný predmet verejnej súťaže.

**Prílohy:**

Príloha č. 1: Špecifikácia obsahu strán mestských novín Senčan

Príloha č. 2: Prihláška do verejnej súťaže